පසුගිය කාලයේදී මුහුදේ සිදුවුණු නැව් ගිනි ගැනීම් නිසා බොහෝ පිරිසක් කරදිය මාළු ආහාරයට ගැනීමෙන් වැළකී සිටි අතර, ඒ කාලයේදී චන්ද්‍රිකා වැවේ මිරිදිය මත්ස්‍යයන්ට විශාල ඉල්ලුමක් පැවති බව මෙම තොටුපළේ සිටින ධීවරයන් අප සමග පැවසීය. එමෙන්ම කෝවිඩ් වසංගතය හේතුවෙන් සංචාරකයන් හිඟවීමත්, මාළු මිලට ගැනීමට තොටුපළට පැමිණෙන පුද්ගලයන් අඩුවීමත් නිසා මෙම මිරිදිය ධීවරයන් සිටින්නේ මහත් කනස්සල්ලෙනි. විශේෂයෙන් මේ වනවිට ඇඹිලිපිටිය නගරය තුළද කෝවිඩ් රෝගීන් වැඩි වශයෙන් තහවුරු වන බැවින්, සිය ජීවිකාවටද බලපෑමක් එල්ල වී ඇති බව ඔවුන් සඳහන් කරයි. එමෙන්ම ඇතැම්විට වැවෙහි දිය නෑමට පැමිණෙන පුද්ගලයන්ගෙන්ද කෝවිඩ් වැළඳිය හැකි බවට ගම්වැසියන් තුළ යම් බියක් ඇති වී තිබෙන බැවින්, බොහෝ ගම්වැසියන් වැව දෙසට නොපැමිණෙන බවත්, මාළු මිලට ගැනීමේ අඩුවක් දක්නට ලැබෙන බවත් තොටුපළේ මිරිදිය ධීවරයෝ පවසති. එමෙන්ම සාමාන්‍ය දිනවල නම් සවස් යාමයේදී විදෙස් සංචාරකයන් පවා තොටුපළට පැමිණෙන්නේ දැල් දමන්නට වැව මැදට යන ධීවරයන්ගේ කාර්යය නැරඹීමටය. එහිදී බොහෝවිට විදෙස් සංචාරකයෝද ධීවරයන් සමග වැව මැදට යන්නට පැමිණෙන බවත්, එයින් ඔවුන් බොහෝ සේ සතුටට පත්වන බවත් ධීවරයෝ පවසති.
බොහෝ පිරිසක් කරදිය මාළු ආහාරයට ගැනීමෙන් වැළකී සිටි හේතුව කුමක්ද?
මුහුදේ සිදුවුණු නැව් ගිනි ගැනීම්